Henkilön omien tietojen toimittamista digitaalisessa ympäristössä henkilön itsensä hallittavaksi kutsutaan yleisesti itsehallittavaksi identiteetiksi. Lompakkosovellukset perustuvat itsehallittavuuden ajatukselle, ja niitä koskevassa lainsäädäntöehdotuksessa lähtökohdaksi on kirjattu, että lompakkosovelluksen käyttäjällä pitää olla täysi hallinta sovelluksessa oleviin tietoihin. Lompakkosovellusten osalta itsehallittavuus tarkoittaa käytännössä siis sitä, että tiedot toimitetaan käyttäjän mobiilipäätelaitteessa olevaan lompakkosovellukseen ja että käyttäjä voi päättää itse omien henkilötietojensa käytöstä. Tiedot ovat käyttäjän hallussa sovelluksessa, eikä taustalle synny esimerkiksi viranomaisen ylläpitämää rekisteriä kaikista lompakkosovelluksessa olevista tiedoista.